SURSE: DNA s-a autosesizat în cazul ministrului transporturilor, Răzvan Cuc, acuzat că i-a cerut fostei directoare TAROM să țină avioanele la sol în ziua moțiunii de cenzură

DNA s-a autosesizat în cazul acuzațiilor că ministrul transporturilor, Răzvan Cuc, i-ar fi cerut fostei directoare Tarom, Mădălina Mezei, să rețină avioanele la sol în ziua moțiunii de cenzură astfel încât parlamentarii să nu poată vota, au declarat pentru G4Media.ro surse apropiate anchetei. Potrivit acestora, luni la ora zece ar fi citată la DNA fosta directoare Tarom.

Mădălina Mezei, fosta directoare TAROM, a declarat, joi, pentru G4Media.ro că refuzul său de a opri avioanele la sol este motivul pentru care a fost schimbată din funcție în urmă cu două zile. Răzvan Cuc a reacționat pe Facebook la acuzațiile fostului manager al companiei aeriene de stat. „Minciunile pe care le aruncă acum pe piață, crezând că cineva ar putea să-i securizeze poziția de director general, nu au nicio acoperire”, a scris Răzvan Cuc.

„Cu o zi înainte de moțiune a fost discuția. Eu i-am zis ca nu pot să fac așa ceva. Cum puteam eu să mă duc să le zic piloților să stea jos că vrea Cuc?! Nu aveam cum să fac așa ceva”, a declarat Mădălina Mezei (foto stanga), pentru G4Media.ro.

Întrebată de ce nu a ieșit cu o poziție publică mai devreme, în ziua discuției cu ministrul Cuc, aceasta a declarat că nu a vrut să declanșeze un conflict care să afecteze compania.

Am luat toate măsurile să nu se întâmple așa ceva. Nu a vrut să se iște un conflict politic, nu am vrut să afectez compania. Am vorbit cu echipajele, cu OCC-ul cu piloții, cu tehnicul, să nu cumva să se întâmple ceva de genul asta. Eu ca și accountable manager eram prima responsabilă. Nu am considerat că este un subiect public. Nici acum nu a fost făcut public de mine. Eu nici acum nu l-aș fi făcut public”, a declarat fostul director al TAROM.

Potrivit acesteia, refuzul său a dus la schimbarea sa din funcție în urmă cu două zile, deși săptămâna trecută i se prelungise mandatul cu încă două luni.

Primul care a vorbit despre presiunile uriașe făcute de PSD a împiedica adoptarea moțiunii de cenzură și căderea Guvernului Dăncilă a fost președintele PNL, Ludovic Orban, actualul premier desemnat de Klaus Iohannis pentru a încropi un nou Executiv.

”Au apelat la toate. La un moment dat s-au gândit inclusiv să mai oprească din avioane, au avut tot felul de năzdrăvănii în cap. O asemenea presiune și o asemenea disperare și o asemenea lipsă totală de măsură în utilizarea pârghiilor de putere în mod abuziv… Pentru asta, 238 de voturi reprezintă un rezultat extraordinar”, a declarat Ludovic Orban joi seară, la Realitatea TV.

Răzvan Cuc, ministrul în funcție al Transporturilor, a respins pe pagina sa de Facebook acuzațiile făcute de Mădălina Mezei, fostul manager al TAROM, numită în funcție chiar în timpul mandatului său.

„Minciunile pe care le aruncă acum pe piață, crezând că cineva ar putea să-i securizeze poziția de director general, nu au nicio acoperire. Dacă cineva i-ar fi cerut așa ceva, ar fi trebuit să iasă public, atunci, și să spună lucrurilor pe nume. Or, doamna a așteptat până acum momentul oportun pentru ea, crezând că va deveni o victimă a cuiva și va reuși să rămână în funcție cu sprijinul știut numai de ea”, a scris Răzvan Cuc pe pagina sa de Facebook.

Potrivit acestuia, Mădălina Mezei a fost schimbată din funcție deoarece nu și-a îndeplinit obiectivele asumate: „Se pare că fosta doamnă director general Tarom nu a înțeles că dacă nu face treabă, va sta cu mandatul pe masa Consiliului de Administrație. Nu înțeleg supărarea unor directori de Companii care atunci când nu își îndeplinesc obiectivele pe care și le-au asumat, la preluarea mandatului, vin acum și se dau victime. Doamna Mezei trebuia să-și asume întârzierile manageriale trasate de către CA. Trebuia să facă restructurarea Tarom, trebuia să fie livrat deja primul avion ATR, trebuia să nu încerce să facă anumite jocuri în favoarea unor grupuri din Companie. (…) Funcția de director general al Tarom nu se compară cu cea de șef de reprezentanța de la Bruxelles, unde făcea rezervări de bilete sau protocol pentru prietenii care veneau în vizită.”

Mădălina Mezei a fost schimbată din funcție marți seara după o decizie fulger a Consiliului de Administrație al companiei. Aceasta fusese numită la șefia TAROM abia în iunie anul acesta, tot în mandatul ministrului Răzvan Cuc. Înainte de a prelua frâiele companiei de stat, Mădălina Mezei a fost reprezentantul companiei la Bruxelles. Aceasta a declarat, pentru G4Media, că achiziția aeronavelor ATR era în plină negociere, la fel și restructurarea companiei. În plus, spune aceasta, avea gata un plan de redresare a transportatorului aerian de stat pe 10 ani, ce ar fi permis TAROM să ajungă pe break-even în 3 ani.

Consiliul de Administrație al companiei de stat l-a numit pe pilotul Valentin Gvinda în funcția de director general interimar. Este al cincilea șef al TAROM din acest an.

Citește și

Scandalul de la TAROM / Pilotul Emil Dobrovolschi critică schimbarea Mădălinei Mezei de la șefia TAROM și numirile politice. Replica noului șef al companiei, pilot și el: “Încetați cu văicărelile pe Facebook. Veniți să discutăm direct”

Ponta, acuzații grave împotriva lui Răzvan Cuc în scandalul TAROM: Un ministru hidos își folosește funcția ca să agațe stewardese tinere și să le promoveze în compania pe care el însuși o devalizează